WTI ปิดพุ่ง 4.36 เหรียญ วิตกปริมาณน้ำมันตึงตัวหนุนตลาด
WTI ปิดพุ่ง 4.36 เหรียญ รับแรงหนุนปริมาณน้ำมันตึงตัวในตลาดโลก โดยสัญญาน้ำมันดิบ WTI ส่งมอบเดือนมิ.ย.ปิดที่ 110.49 ดอลลาร์/บาร์เรล
WTI ปิดพุ่ง 4.36 เหรียญ รับแรงหนุนปริมาณน้ำมันตึงตัวในตลาดโลก โดยสัญญาน้ำมันดิบ WTI ส่งมอบเดือนมิ.ย.ปิดที่ 110.49 ดอลลาร์/บาร์เรล
14 พ.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันศุกร์ (13 พ.ค.) โดยได้แรงหนุนจากความวิตกเกี่ยวกับปริมาณน้ำมันที่ยังคงตึงตัวในตลาดโลก
ทั้งนี้ สัญญาน้ำมันดิบ WTI ส่งมอบเดือนมิ.ย. พุ่งขึ้น 4.36 ดอลลาร์ หรือ 4.1% ปิดที่ 110.49 ดอลลาร์/บาร์เรล และปรับตัวขึ้น 0.7% ในรอบสัปดาห์นี้
นอกจากนี้สัญญาน้ำมันดิบเบรนท์ (BRENT) ส่งมอบเดือนก.ค. พุ่งขึ้น 4.1 ดอลลาร์ หรือ 3.8% ปิดที่ 111.55 ดอลลาร์/บาร์เรล แต่ลดลง 0.7% ในรอบสัปดาห์นี้
ทั้งนี้ ตลาดน้ำมันทะยานขึ้น แม้เบเกอร์ ฮิวจ์ ซึ่งเป็นผู้ให้บริการขุดเจาะน้ำมันของสหรัฐเปิดเผยว่า แท่นขุดเจาะน้ำมันและก๊าซทั้งหมดในสหรัฐเพิ่มขึ้น 9 แท่น สู่ระดับ 714 แท่นในสัปดาห์นี้
ด้านตลาดยังคงวิตกเกี่ยวกับปริมาณน้ำมันที่ตึงตัว ขณะที่สหภาพยุโรปได้รับการสนับสนุนมากขึ้นในการคว่ำบาตรน้ำมันรัสเซีย
อย่างไรก็ตาม ยังคงมีความกังวลเกี่ยวกับอุปสงค์น้ำมัน หลังกลุ่มประเทศผู้ส่งออกน้ำมัน (โอเปก) ได้ปรับลดคาดการณ์การขยายตัวของอุปสงค์น้ำมันทั่วโลกในปี 2565 โดยระบุถึงผลกระทบจากความตึงเครียดด้านภูมิรัฐศาสตร์และการแพร่ระบาดของโรคโควิด-19